En 31-årig mand er uden for livsfare, efter han søndag morgen blev stukket ned i sin egen lejlighed på Vesterbrogade i Nørresundby.

Opdatering kl. 13.30: Den 31-årige mand, der blev stukket med kniv er nu erklæret uden for livsfare, og hans tilstand er stabil. Det fortæller efterforskningsleder ved Nordjyllands Politi Anders Uhrskov. Den formodede gerningsmand bliver senere søndag fremstillet i grundlovsforhør. De to mænd kender hinanden, og de er begge kendt af politiet i forvejen. Dog ikke i forbindelse bander eller andre kriminelle grupperinger, fortæller Anders Uhrskov. Det er endnu uklart, hvad der ligger bag, men en 31-årig mand ligger i øjeblikket på traumecenteret i Aalborg i kritisk tilstand, efter han søndag kort før klokken 07.30 blev stukket ned i sit eget hjem. Klokken 07.29 indløb der alarm om overfald i en lejlighed på Vesterbrogade i Nørresundby, fortæller Vagtchef Karsten Højrup. - Det viste sig, den 31-årige var blevet stukket ned med en kniv, og at gerningsmanden var flygtet fra stedet, siger han. Den formodede gerningsmand blev kort efter, klokken 7.40, anholdt på Østerbro i Aalborg.